钦定古今图书集成/理学汇编/文学典/第104卷 > 黄祯
## 钦定古今图书集成/理学汇编/文学典/第104卷 > 黄祯

按《青州府志》：“祯字德兆，安丘人。少有重名，举癸未进
士。性磊落自负，罔徇时好。为兵部武选司郎中，坐失
火系狱，免归。复起为吏部文选司郎中，以忤时相，复
系狱免归。尝独坐一楼，日事吟咏，遍拟诸名家诗，独
所为《拟骚》者，梓行于世。为文力追古作，不为靡丽语，
尤长于诗，与乐安李舜臣齐名，海内谓之李、黄。谓汉”
时注疏去古未远，其言足据。复用六书正其舛讹。为
文力浣脂泽，专崇风味，尽刊枝叶，独臻妙境。章丘李
伯华以书遗之曰：“公文尽去皮肉，毕竟如伏羲六画
已乎？”然文人独诣，反约为难，我朝文章家自一名品
也。有《户部符台集》《乐安志论序》，皆博洽有考据，世多
珍之。